Carina Christensen (KF), 2005-03-29:
I Det Konservative Folkeparti har vi sådan set svært ved at få armene ned i disse måneder af bar begejstring.
Efter i mange år at have presset på for at få en ny kommunal struktur uden amter og med kun to skatteudskrivende forvaltningsled, kan vi nu høste resultatet af arbejdet.
Danmark får nu en ny kommunal struktur, hvor kodeordene er fremsynethed, fleksibilitet og borgervenlighed.
Med kommunalreformen får vi også en ny struktur for gymnasierne, hf, VUC og social- og sundhedsskolerne, som vil medføre, at alle ungdomsuddannelser fremover vil være samlet i staten, og det hilser vi Konservative velkommen.
Vi står i de kommende år over for en række store udfordringer på uddannelsesområdet, ikke mindst hvad angår ungdomsuddannelserne, og hvis vi skal kunne imødegå de udfordringer på bedste vis, får vi brug for en effektiv struktur, så vi kan udnytte ressourcerne på uddannelsesområdet bedst muligt.
Med den nye struktur fjerner vi de nuværende barrierer for samarbejde mellem forskellige institutioner, som skyldes, at de har forskellige myndighedsansvar, forskellige regelsæt og forskellige økonomistyringssystemer.
Med den nye og bedre struktur vil vi også være bedre rustede til i fremtiden at sikre alle unge et fleksibelt, sammenhængende og lokalt forankret udbud af ungdomsuddannelser og dermed et styrket grundlag for deres uddannelsesvalg.
Det er selvfølgelig vigtigt, at gymnasiernes og de andre ungdomsuddannelsers overgang til statsligt selveje sker på et ordentligt og et velforberedt grundlag, og derfor hilser vi også velkommen, at der nu gennemføres en grundig styringsanalyse, som forventes at være klar i august måned i år.
Målet med analysen er primært at finde ud af, hvordan vi kan udforme selvejet og taxameterfinansieringen mest optimalt ud fra de politiske ønsker om uddannelser af høj kvalitet, en høj gennemførelsesprocent, geografisk tilgængelighed til et bredt og varieret uddannelsestilbud og selvfølgelig en effektiv ressourceudnyttelse.
Når det handler om udformningen af taxametersystemet, lægger vi Konservative meget vægt på, at det sikres, at de små institutioner i udkantsområderne kan overleve.
Nu skal vi selvfølgelig afvente analysen, men man kunne forestille sig, at man eventuelt supplerede taxametersystemet med et grundtilskud, især til støtte for gymnasier i udkantsområder.
Alternativt kunne man sikre de gymnasier et taxametertilskud for en fastlagt minimumsaktivitet, selv om aktiviteten reelt er lavere.
Det vil i fremtiden være staten, der har det overordnede ansvar for kapaciteten i ungdomsuddannelserne, men det bliver regionerne og institutionerne, som i samarbejde skal sikre, at der er geografisk, kapacitetsmæssig og faglig sammenhæng i uddannelsesudbuddet i den enkelte region.
Vi glæder os i den forbindelse over, at lovforslaget gør det muligt for ministeren at gribe ind over for en bestyrelse, der eventuelt måtte fastsætte en så høj kapacitet, at det truer elevgrundlaget for et gymnasium i et udkantsområde.
Forhåbentlig skal denne nødbremse ikke bruges tit, men vi Konservative har som udgangspunkt stor tiltro til, at man ude lokalt sagtens vil kunne finde ud af at samarbejde om, hvordan institutionerne bedst muligt udvikler sig til gavn for de unge og for lokalsamfundet.
Når styringsanalysen ligger klar, skal der også tages stilling til sammensætningen af både de midlertidige og de permanente bestyrelser.
Her vil vores prioritet være, at erhvervslivet og de videregående uddannelser skal være repræsenteret i de permanente bestyrelser.
Det ligger allerede fast, at bestyrelserne skal have et flertal af eksterne repræsentanter fra lokalområdet, og vi mener også, at der bør være repræsentanter fra regionen og kommunerne.
Men igen: Vi afventer selvfølgelig analysen.
Med den nye selvejestruktur får institutionerne gode muligheder for at samarbejde og endda gennemføre sammenlægninger, vel at mærke hvis der er et lokalt forankret ønske om det.
Vi Konservative håber dog og ser frem til, at man mange steder i landet vil udnytte de nye muligheder, og vi vil se frem til, at der bliver dannet nogle nye og spændende institutionssamarbejder.
Vi kan støtte lovforslaget, og vi ser frem til en konstruktiv udvalgsbehandling.